作者：韩元吉
词牌/韵律：薄幸

paragraphs: 送君南浦。
对烟柳、青青万缕。
更满眼、残红吹尽，叶底黄鹂自语。
甚动人、多少离情，楼头水阔山无数。
记竹里题诗，花边载酒，魂断江干春暮。
都莫问、功名事，白发渐、星星如许。
任鸡鸣起舞，乡关何在，凭高目尽孤鸿去。
漫留君住。
趁酴醿香暖，持杯且醉瑶台露。
相思记取，愁绝西窗夜雨。